CELEX: 32007D0015(01)
Language: et
Date: 2007-11-22 00:00:00
Title: 2007/850/EÜ: Euroopa Keskpanga otsus, 22. november 2007 , millega muudetakse otsust EKP/2001/16 osalevate liikmesriikide keskpankade 2002. majandusaasta emissioonitulu jaotuse kohta (EKP/2007/15)

19.12.2007   
            
            
               ET
            
            
               Euroopa Liidu Teataja
            
            
               L 333/86
            
         
      EUROOPA KESKPANGA OTSUS,
   22. november 2007,
   millega muudetakse otsust EKP/2001/16 osalevate liikmesriikide keskpankade 2002. majandusaasta emissioonitulu jaotuse kohta
   (EKP/2007/15)
   (2007/850/EÜ)
   EUROOPA KESKPANGA NÕUKOGU,
   võttes arvesse Euroopa Keskpankade Süsteemi ja Euroopa Keskpanga põhikirja (edaspidi „EKPS põhikiri”), eelkõige selle artiklit 32,
   ning arvestades järgmist:
   
               (1)
            
            
               EKPS põhikirja artikkel 32 kehtestab üldreeglid euro kasutusele võtnud liikmesriikide keskpankade (RKPd) emissioonitulu jaotuse kohta. EKPS põhikirja artiklis 32 sätestatud üldreegleid kohaldatakse ka tulule, mis tekib ringlusest kõrvaldatud euro pangatähtede kustutamisest.
            
         
               (2)
            
            
               EKPS põhikirja artikli 32.5 kohaselt jaotatakse RKPde kogu emissioonitulu RKPde vahel vastavalt nende osale EKP sissemakstud kapitalis. Vastavalt EKPS põhikirja artiklile 32.7 on EKP nõukogu pädevuses võtta vastu meetmeid, mis on vajalikud artikli 32 rakendamiseks. See hõlmab ka pädevuse võtta ringlusest kõrvaldatud euro pangatähtede kustutamisest tuleneva tulu jaotuse otsuse tegemisel arvesse muid tegureid. Seega on võrdse kohtlemise põhimõtte kohaselt nõutav, et arvesse võetaks ajavahemikku, mille jooksul ringlusest kõrvaldatud euro pangatähed emiteeriti. Selle konkreetse tulu jaotuse alus peab seetõttu arvestama nii vastavat osa EKP kapitalis kui ka emissiooni kestust.
            
         
               (3)
            
            
               Euro pangatähtede ringlusest kõrvaldamist tuleb reguleerida iseseisvate otsustega 20. märtsi 2003. aasta otsuse EKP/2003/4 (euro pangatähtede nimiväärtuste, iseloomulike tunnuste, reprodutseerimise, vahetamise ja ringlusest kõrvaldamise kohta) (1) artikli 5 alusel.
            
         
               (4)
            
            
               Käesolev otsus ei mõjuta emiteerivate ametiasutuste kohustusi vastavalt 6. detsembri 2001. aasta otsusele EKP/2001/15 euro pangatähtede emissiooni kohta. (2)
               
            
         
               (5)
            
            
               26. aprilli 2007. aasta suunise EKP/2007/2 (üleeuroopalise automatiseeritud reaalajalise brutoarvelduste kiirülekandesüsteemi (TARGET) kohta) (3) artikli 14 lõike 2 kohaselt asendab TARGET2 süsteem senise TARGET-süsteemi. Euro kasutusele võtnud liikmesriikide keskpangad lähevad TARGET2-le üle kooskõlas suunise EKP/2007/2 artiklis 13 sätestatud ajakavaga. Ka teatud selliste liikmesriikide keskpangad, kus eurot ei ole kasutusele võetud, saavad TARGET2-ühenduse iseseisva lepingu alusel, mille nad sõlmivad EKP ja euro kasutusele võtnud liikmesriikide RKPdega. Seetõttu tuleb ajakohastada 6. detsembri 2001. aasta otsuse EKP/2001/16 (osalevate liikmesriikide keskpankade 2002. majandusaasta emissioonitulude jaotuse kohta) (4) viiteid TARGETile.
            
         
               (6)
            
            
               Otsust EKP/2001/16 tuleb täiendavalt muuta seoses emissioonitulu mõõtmise ja euro pangatähtede eeljaotuse käsitlemisega,
            
         ON TEINUD JÄRGMISE OTSUSE:
   Artikkel 1
   Otsust EKP/2001/16 muudetakse järgmiselt:
   
               1.
            
            
               Artiklit 1 muudetakse järgmiselt:
               Pärast mõistet „päevakurss” lisatakse järgmised mõisted:
               „n)   ringlusest kõrvaldatud pangatähed— mis tahes euro pangatähtede liik või seeria, mis on kõrvaldatud ringlusest otsuse EKP/2003/4 artikli 5 alusel tehtud EKP nõukogu otsuse alusel;
               o)   emissiooni jaotuse alus— kapitali märkimise keskmine alus ajavahemikul, mil emiteeriti ringlusest kõrvaldatud euro pangatähtede liigid või seeriad;
               p)   emissiooni ajavahemik— euro pangatähtede liigi või seeriaga seotud ajavahemik, mis algab päeval, kui selle liigi või seeria euro pangatähtede esmaemissioon kirjendatakse kohustuste baasis, ja lõpeb päeval, kui selle liigi või seeria pangatähtede viimane emissioon kirjendatakse kohustuste baasis;
               q)   mahakandmine— ringlusest kõrvaldatud euro pangatähtede kustutamine bilansikirjest „ringluses olevad pangatähed”.”
            
         
               2.
            
            
               Artikli 3 lõige 3 asendatakse järgmisega:
               „3.   Juhul kui RKP eraldatud varade väärtus ületab tema kohustuste baasi väärtuse või on sellest väiksem, tasaarvestatakse vahe, kohaldades vahe väärtusele viitemäära.”
            
         
               3.
            
            
               Pärast artiklit 5 lisatakse järgmine artikkel 5a:
               „Artikkel 5a
               Euro pangatähtede mahakandmisest tuleneva tulu arvestus ja jaotus
               1.   Ringlusest kõrvaldatud euro pangatähed kuuluvad kohustuste baasi, kuni nad vahetatakse välja või kantakse maha, olenevalt kumb sündmus toimub esimesena.
               2.   EKP nõukogu võib teha otsuste ringlusest kõrvaldatud euro pangatähtede mahakandmise kohta ning sel juhul määratleb ta mahakirjutamise kuupäeva ja eraldiste kogusumma, mis on vajalik nende ringlusest kõrvaldatud euro pangatähtede jaoks, mis kuuluvad vahetamisele.
               3.   Ringlusest kõrvaldatud euro pangatähtede mahakandmine toimub järgmiselt:
               
                           a)
                        
                        
                           Mahakandmise päeval vähendatakse EKP ja RKPde bilansikirjet „ringluses olevad pangatähed” summa võrra, mis vastab kõrvaldamisele kuuluvatele ringluses olevatele pangatähtedele. Selleks korrigeeritakse ringluses olnud ja sealt kõrvaldatud euro pangatähtede summad proportsionaalsete summade suhtes, mis on kooskõlas emissiooni jaotuse alusega, ja vahed tasaarvestatakse EKP ja RKPde vahel.
                        
                     
                           b)
                        
                        
                           Ringlusest kõrvaldatud euro pangatähtede korrigeeritud summa kantakse maha bilansikirjel „ringluses olevad pangatähed” ja kirjendatakse RKP kasumi ja kahjumi kontodel.
                        
                     
                           c)
                        
                        
                           Iga RKP peab moodustama eraldise ringlusest kõrvaldatud euro pangatähtede jaoks, mis kuuluvad vahetamisele. Eraldise suurus peab vastama asjaomase RKP osale kogueraldises, mis arvutatakse emissiooni jaotuse alust kasutades.
                        
                     4.   Ringlusest kõrvaldatud euro pangatähed, mis vahetatakse pärast mahakandmise kuupäeva, tuleb kirjendada selle RKP raamatupidamises, kes on need vastu võtnud. Ringlusest kõrvaldatud euro pangatähed jaotatakse RKPde vahel vähemalt kord aastas emissiooni jaotuse aluse põhjal ja nad tasaarvestavad omavahel vahed. Juhul kui tulu ületab eraldist, tasaarvestab iga RKP proportsionaalse summa oma eraldisega ja kirjendab vastava kulu oma kasumi ja kahjumi kontol.
               5.   EKP nõukogu vaatab kogueraldise läbi kord aastas.”
            
         
               4.
            
            
               I lisa muudetakse kooskõlas käesoleva otsuse I lisaga.
            
         
               5.
            
            
               II lisa muudetakse kooskõlas käesoleva otsuse II lisaga.
            
         
               6.
            
            
               Kõiki otsuse EKP/2001/16 viiteid TARGETile loetakse pärast asjaomase RKP üleminekut TARGET2-le viideteks TARGET2-le.
            
         Artikkel 2
   Lõppsäte
   Käesolev otsus jõustub 1. jaanuaril 2008.
   
      Frankfurt Maini ääres, 22. november 2007
      
         
            EKP president
         
         Jean-Claude TRICHET
         
      
   
   
      (1)  ELT L 78, 25.3.2003, lk 16.
   
      (2)  EÜT L 337, 20.12.2001, lk 52. Otsust on viimati muudetud otsusega EKP/2006/25 (ELT L 24, 31.1.2007, lk 13).
   
      (3)  ELT L 237, 8.9.2007, lk 1.
   
      (4)  EÜT L 337, 20.12.2001, lk 55. Otsust on viimati muudetud otsusega EKP/2006/7 (ELT L 148, 2.6.2006, lk 56).
   
      I LISA
      Otsuse EKP/2001/16 I lisa muudetakse järgmiselt:
      A osa punkti 1 lõppu lisatakse järgmine lõik:
      
         „Juhul kui TARGET/TARGET2 on sularahavahetuse päeval suletud, moodustavad uue eurosüsteemi RKP kohustused, mis tulenevad 14. juuli 2006. aasta suunise EKP/2006/9 (euro sularahavahetuse teatud ettevalmistuste kohta ning euro pangatähtede ja müntide eeljaotuse ja kaaseeljaotuse kohta väljaspool euroala) (1) alusel eeljaotatud euro pangatähtedest, mis on läinud ringlusse enne sularahavahetuse päeva, kohustuste baasi osa (osana korrespondentkontost ühtlustatud bilansi kohustuste kirje 10.4 all), kuni kohustus muutub TARGET/TARGET2 tehingutest tulenevalt eurosüsteemisiseste kohustuste osaks.
      
      
         (1)  ELT L 207, 28.7.2006, lk 39.”
   
   
      II LISA
      Otsuse EKP/2001/16 II lisa muudetakse järgmiselt:
      A osa lõppu lisatakse pärast lõiku, mis lõpeb „31. detsembril 2002 kehtiva kulla untsi hinna alusel”, järgmine lõige:
      
                  „6.
               
               
                  Euro pangatähtedega, mis on eeljaotatud kooskõlas suunisega EKP/2006/9 ja mis on läinud ringlusse enne sularahavahetuse kuupäeva (osana ühtlustatud bilansi varade kirjest 4.1 kuni sularahavahetuse kuupäevani ja pärast seda osana ühtlustatud bilansi korrespondentkonto vara kirjest 9.5), seotud nõuded hetkeni, kui nõue muutub TARGET/TARGET2 tehingutest tulenevalt eurosüsteemisiseste nõuete osaks.”